[pic] | EUROPA-KOMMISSIONEN |

Bruxelles, den 15.7.2010

KOM(2010)381 endelig

2010/0205 (CNS)

Forslag til

RÅDETS DIREKTIV

om ændring af direktiv 2008/9/EF om detaljerede regler for tilbagebetaling af moms i henhold til direktiv 2006/112/EF til afgiftspligtige personer, der ikke er etableret i tilbagebetalingsmedlemsstaten, men i en anden medlemsstat

BEGRUNDELSE

1. BAGGRUND FOR FORSLAGET

Begrundelse og formål

Rådets direktiv 2008/9/EF (tilbagebetalingsdirektivet) giver ikke-etablerede afgiftspligtige personer mulighed for at få tilbagebetalt moms af driftsomkostninger, de har pådraget sig i en anden medlemsstat (tilbagebetalingsmedlemsstaten) ved hjælp af en elektronisk webportal, der er oprettet i deres egen medlemsstat (etableringsmedlemsstaten). Dette elektroniske system erstattede det tidligere papirbaserede system, det forenkler processen for virksomhederne og skaber en bedre retssikkerhed ved hjælp af stringente frister samt tilbagebetalingsmedlemsstatens pålæg af renter ved forsinkede betalinger. Tilbagebetalingsanmodningerne skal indgives til etableringsmedlemsstaten senest den 30. september i kalenderåret efter tilbagebetalingsperioden.

Som følge af en række problemer, der er opstået ved den praktiske anvendelse af proceduren i flere medlemsstater, fremsættes der forslag om at ændre tilbagebetalingsdirektivet for at give de afgiftspligtige personer længere tid til at indgive anmodninger vedrørende tilbagebetalingsperioder i 2009. Derfor skal fristen den 30. september 2010 til at indgive anmodninger vedrørende tilbagebetalingsperioder i 2009 undtagelsesvis forlænges til den 31. marts 2011. Dette anfægter ikke Kommissionens mulighed for at træffe andre foranstaltninger med henblik på at sikre den korrekte anvendelse af EU-retten.

Ud over de ovennævnte problemer fremsættes der endvidere forslag om at give mulighed for bestemte gennemførelsesforanstaltninger, som skal vedtages i henhold til proceduren i Rådets forordning (EF) nr. 1798/2003 om administrativt samarbejde vedrørende merværdiafgift. Medlemsstaterne og Kommissionen kan således aftale de nødvendige tekniske aspekter af direktivets anvendelse og derved forbedre systemets funktion.

Generel baggrund

I henhold til tilbagebetalingsdirektivets artikel 15 skal anmodningerne indgives til etableringsmedlemsstaten senest den 30. september i kalenderåret efter tilbagebetalingsperioden. Da direktivet trådte i kraft den 1. januar 2010, skal alle anmodninger vedrørende 2009 senest indgives til etableringsmedlemsstaten den 30. september 2010.

EU-ordningerne for udveksling af oplysninger mellem medlemsstaterne er blevet klar til tiden, men der er opstået problemer i forbindelse med portalerne i nogle af medlemsstaterne. Nogle medlemsstater har åbnet deres webportaler meget sent (indtil midten af maj 2010), og der har været forskellige tekniske problemer med funktionen af og adgangen til visse portaler.

Den manglende rådighed over webportaler inden for fristen udgør en væsentlig begrænsning af den afgiftspligtige persons grundlæggende rettighed til fradrag, og derfor foreslår Kommissionen at forlænge fristen for anmodninger vedrørende 2009, således at de afgiftspligtige personer kan udøve denne rettighed fuldt ud.

Medlemsstaterne har også forskellige opfattelser af, hvordan systemet skal fungere rent teknisk, hvilket først kom frem, da systemet var blevet funktionsdygtigt. De fælles it-elementer er fastlagt på EU-plan, men de tekniske krav til elektronisk kommunikation med de afgiftspligtige personer fastlægges af hver enkelt medlemsstat. Dette har også bidraget til forsinkelser og problemer i forbindelse med indgivelsen og behandlingen af anmodningerne. Det er derfor nødvendigt, at Kommissionen kan vedtage de nødvendige gennemførelsesforanstaltninger efter at have indhentet udtalelse fra Det Stående Udvalg vedrørende Administrativt Samarbejde. Disse områder vedrører specifikt den elektroniske anmodning til webportalen, bilagene til anmodningerne, den måde, hvorpå etableringsmedlemsstaten bekræfter modtagelsen og videresendelsen af anmodningen, og den måde, hvorpå tilbagebetalingsmedlemsstaten underretter ansøgeren om, at den har modtaget anmodningen, eller beder om yderligere oplysninger.

Gældende bestemmelser på det område, som forslaget vedrører

Rådets direktiv 2008/9/EF af 12. februar 2008 om detaljerede regler for tilbagebetaling af moms i henhold til direktiv 2006/112/EF til afgiftspligtige personer, der ikke er etableret i tilbagebetalingsmedlemsstaten, men i en anden medlemsstat.

Rådets forordning (EF) nr. 1798/2003 af 7. oktober 2003 om administrativt samarbejde vedrørende merværdiafgift og ophævelse af forordning (EØF) nr. 218/92.

Kommissionens forordning (EF) nr. 1174/2009 af 30. november 2009 om gennemførelsesbestemmelser til artikel 34a og 37 i Rådets forordning (EF) nr. 1798/2003 for så vidt angår tilbagebetaling af merværdiafgift i henhold til Rådets direktiv 2008/9/EF.

2. RESULTAT AF HØRINGERNE AF INTERESSEREDE PARTER OG AF KONSEKVENSANALYSEN

Høring af interesserede parter

Der er blevet tilrettelagt uformelle høringer af erhvervsrepræsentanter (møder og konferencer med erhvervsorganisationer), hvilket har gjort det muligt at indsamle feedback. Erhvervsrepræsentanterne har navnlig givet udtryk for store bekymringer over fristen den 30. september 2010 for anmodninger vedrørende 2009. Der kan på grund af uopsætteligheden ikke tilrettelægges en formel høring af de foreslåede foranstaltninger

Konsekvensanalyse

Da foranstaltningen ikke ændrer væsentligt ved de eksisterende foranstaltninger, er der ikke behov for en konsekvensanalyse.

3. FORSLAGETS RETLIGE ASPEKTER

Resumé af forslaget

Forslaget vil undtagelsesvis forlænge fristen for indgivelser af anmodninger om tilbagebetaling i henhold til direktiv 2008/9/EF til den 31. marts 2011 for anmodninger vedrørende tilbagebetalingsperioder i 2009 og gøre det muligt at vedtage visse gennemførelsesforanstaltninger efter proceduren i Rådets forordning (EF) nr. 1798/2003.

4. BUDGETMÆSSIGE KONSEKVENSER

Forslaget har ingen negative konsekvenser for EU's budget.

2010/0205 (CNS)

Forslag til

RÅDETS DIREKTIV

om ændring af direktiv 2008/9/EF om detaljerede regler for tilbagebetaling af moms i henhold til direktiv 2006/112/EF til afgiftspligtige personer, der ikke er etableret i tilbagebetalingsmedlemsstaten, men i en anden medlemsstat

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 113,

under henvisning til forslag fra Europa-Kommissionen,

efter fremsendelse af udkastet til lovgivningsmæssig retsakt til de nationale parlamenter,

under henvisning til udtalelse fra Europa-Parlamentet[1],

under henvisning til udtalelse fra Det Europæiske Økonomiske og Sociale Udvalg[2],

efter en særlig lovgivningsprocedure og

ud fra følgende betragtninger:

5. Rådets direktiv 2008/9/EF af 12. februar 2008 om detaljerede regler for tilbagebetaling af moms i henhold til direktiv 2006/112/EF til afgiftspligtige personer, der ikke er etableret i tilbagebetalingsmedlemsstaten, men i en anden medlemsstat[3] (tilbagebetalingsdirektivet), trådte i kraft den 1. januar 2010.

6. I henhold til tilbagebetalingsdirektivet er medlemsstaterne forpligtet til at oprette en webportal, gennem hvilken afgiftspligtige personer, som er etableret i en medlemsstat, indgiver anmodninger om tilbagebetaling af moms, de har pådraget sig i en medlemsstat, hvor de ikke er etableret. Webportalen skulle være funktionsdygtig på den dato, hvor tilbagebetalingsdirektivet trådte i kraft.

7. En række væsentlige forsinkelser og visse tekniske problemer har påvirket udviklingen og funktionen af webportalerne i nogle medlemsstater og hindrer derved i nogle tilfælde, at anmodningerne indgives rettidigt. En anmodning skal indgives til etableringsmedlemsstaten senest den 30. september i kalenderåret efter tilbagebetalingsperioden. I betragtning af fristen og den omstændighed, at nogle af webportalerne ikke er funktionsdygtige, risikerer nogle afgiftspligtige personer, at de ikke kan udøve deres ret til at fradrage de udgifter, de har afholdt i 2009. Fristen bør derfor undtagelsesvis forlænges til den 31. marts 2011 for krav vedrørende tilbagebetalingsperioder i 2009.

8. Afgiftspligtige personer møder også vanskeligheder som følge af en række tekniske forskelle i den måde, hvorpå medlemsstaterne anvender tilbagebetalingsdirektivet. For at undgå sådanne forskelle er det nødvendigt, at nogle af de nærmere bestemmelser om den tekniske anvendelse af systemet fastsættes efter proceduren i artikel 44 i Rådets forordning (EF) nr. 1798/2003 af 7. oktober 2003 om administrativt samarbejde vedrørende merværdiafgift og ophævelse af forordning (EØF) nr. 218/92[4].

9. De nærmere tekniske bestemmelser, der skal fastsættes, vedrører de elektroniske anmodninger, bilag til anmodningerne, de måder, hvorpå etableringsmedlemsstaten bekræfter modtagelsen og videresendelsen af anmodningen, og den måde, hvorpå tilbagebetalingsmedlemsstaten underretter om, at den har modtaget anmodningen og beder om yderligere oplysninger. Standardiserede henvisninger og fælles tekniske krav er klart nødvendige for, at systemet fungerer korrekt.

10. De foranstaltninger, der er nødvendige for gennemførelsen af de detaljerede regler, herunder om nødvendigt fælles former for de elektroniske indgivelser og meddelelser som omhandlet i direktiv 2008/9/EF, bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[5].

11. For at sikre, at det ikke kræves af de afgiftspligtige personer, at de overholder fristen den 30. september 2010 med hensyn til krav, der vedrører tilbagebetalingsperioder i 2009, bør dette direktiv træde i kraft dagen efter offentliggørelsen i Den Europæiske Unions Tidende .

12. Direktiv 2008/9/EF bør derfor ændres i overensstemmelse hermed —

VEDTAGET DETTE DIREKTIV:

Artikel 1

I direktiv 2008/9/EF foretages følgende ændringer:

1) I artikel 15, stk. 1, indsættes følgende afsnit:

"Tilbagebetalingsanmodninger, som vedrører tilbagebetalingsperioder i 2009, skal indgives til etableringsmedlemsstaten senest den 31. marts 2011".

2) Som artikel 27a indsættes:

"Artikel 27a

Kommissionen skal i overensstemmelse med den procedure, der er henvist til i artikel 44, stk. 2, i Rådets forordning (EF) nr. 1798/2003, vedtage foranstaltninger, der fastlægger de detaljerede regler, herunder om nødvendigt de fælles former, for de elektroniske indgivelser og meddelelser, der er henvist til i direktivets artikel 7 og 10, artikel 15, stk. 2, artikel 18, stk. 2, artikel 19, stk. 1, og artikel 20".

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. oktober 2010. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen efter offentliggørelsen i Den Europæiske Unions Tidende .

Artikel 4

Dette direktiv er rettet til medlemsstaterne.

Udfærdiget i Bruxelles, den .

På Rådets vegne

Formand

[1] EUT C […] af […], s. […].

[2] EUT C […] af […], s. […].

[3] EUT L 44 af 20.2.2008, s. 23.

[4] EUT L 264 af 15.10.2003, s. 1.

[5] EFT L 184 af 17.7.1999, s. 23.